รองนายกรัฐมนตรี ประชุมคณะกรรมการนโยบายป้องกันและลดอุบัติเหตุทางถนนแห่งชาติ วางแนวทางป้องกันและลดอุบัติเหตุ
รองนายกรัฐมนตรี ประชุมคณะกรรมการนโยบายป้องกันและลดอุบัติเหตุทางถนนแห่งชาติ วางแนวทางป้องกันและลดอุบัติเหตุพลเอก ประวิตร วงษ์สุวรรณ รองนายกรัฐมนตรี ประชุมคณะกรรมการนโยบายป้องกันและลดอุบัติเหตุทางถนนแห่งชาติ หรือ นปถ. โดยมีพลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายสมศักดิ์ เทพสุทิน รัฐมนตรีว่าการกระทรวงยุติธรรม และนายนิพนธ์ บุญญามณี รัฐมนตรีช่วยว่าการกระทรวงมหาดไทย และหน่วยงานที่เกี่ยวข้อง เข้าร่วมประชุม เพื่อหารือแนวทางเสริมประสิทธิภาพการป้องกันและลดอุบัติเหตุทางถนน พลเอก ประวิตร กล่าวว่า การป้องกันและลดอุบัติเหตุทางถนนทุกหน่วยงานที่เกี่ยวข้องต้องบูรณาการการทำงานร่วมกันอย่างเข้มข้นควบคู่กับการปลูกจิตสำนึกของประชาชนในเรื่องการรักษาวินัยจราจร ลดอัตราการบาดเจ็บและเสียชีวิตอย่างน้อยร้อยละ 50 ในระหว่าง พ.ศ. 2564 -2573 เน้นกวดขันปัจจัยเสี่ยงอุบัติเหตุทางถนน โดยเฉพาะดื่มแล้วขับ ขับรถเร็ว ไม่สวมหมวกนิรภัย ทั้งนี้จะเพิ่มศักยภาพของศูนย์ปฏิบัติการความปลอดภัยทางถนนอำเภอและองค์กรปกครองส่วนท้องถิ่นให้เป็นกลไกหลักในการดำเนินงานลดอุบัติเหตุทางถนนในระดับพื้นที่ โดยผู้ว่าราชการจังหวัดต้องวางมาตรการให้เหมาะสมในแต่ละพื้นที่ของตนเอง รวมทั้งบังคับใช้กฎหมายอย่างเคร่งครัดเพื่อสร้างประเทศไทยให้มีการสัญจรปลอดภัยตามมาตรฐานสากลอย่างยั่งยืน ขณะเดียวกันมีความเป็นห่วงการเดินทางกลับภูมิลำเนาของประชาชนช่วงเทศกาลสงกรานต์ที่จะถึงนี้ ภายใต้เป้าหมายให้ประชาชนปลอดจากโควิด-19 มากที่สุด รองนายกรัฐมนตรี ยังกล่าวถึงกรณีผู้อำนวยการท่าอากาศยานสุวรรณภูมิ ได้ยื่นหนังสือลาออกจากตำแหน่งวานนี้ 12 มีนาคม 2563 จากกรณีการแก้ปัญหาการแพร่ระบาดของโรคโควิด -19 นั้น เชื่อว่าผู้เกี่ยวข้องจะหารือกันเพื่อหาทางออกในเรื่องนี้ได้ เพราะเป็นเพียงการยื่นใบลาออกแต่ยังไม่มีการอนุมัติแต่อย่างใด